钦定古今图书集成/明伦汇编/氏族典/第142卷 > 元鸷
## 钦定古今图书集成/明伦汇编/氏族典/第142卷 > 元鸷

按《魏书高凉王传》：高凉王孤子斤，斤子真乐，真乐子
陵，陵子瓌。瓌子鸷，字孔雀，容貌魁壮，腰带十围，为羽
林队仗副。高祖末，以征讨有功，赐爵晋阳男，累迁领
军畿部都督。武泰元年，参朱荣至河阴，杀戮朝士，鸷
与荣共登高冢，俯而观之。自此后与荣合。元颢之逼
也，鸷从驾北迎。既到河内，欲入城，鸷奏曰：“河内昼则
闭门，夜引驾入，此之意趣，难以测量。本图有在，愿便
发迈。”帝从之。前至长子，以参朱荣赴援。除鸷车骑将
军，封华山王。庄帝既杀尔朱荣，荣从子兆为乱，帝欲
率诸军亲讨。鸷与兆阴通，乃劝帝曰：“黄河万仞，宁可
卒渡。”帝遂自安。及兆入殿，鸷又约止卫兵。帝见逼，京
邑破，皆由鸷之谋。孝静初，入为大司马，加侍中。鸷有
武艺，木讷少言，性方厚，每息直省闼，虽暑月不解衣
冠。曾于侍中高岳之席，咸阳王坦恃力使酒，陵侮一
坐，众皆下之，不敢应答。坦谓鸷曰：“孔雀老武官，何因
得王？”鸷即答曰：“斩反人元禧首，是以得之。”众皆失色，
鸷怡然如故。兴和三年薨，赠假黄钺、尚书令、司徒公。